《隆中怀古》
清代·尹嘉铨

俊杰拥书观大略，致远襟怀安淡泊。平生谨慎有君知，六尺藐孤真可托。

鱼水交欢起卧龙，纶巾羽扇倍雍容。世主岂无求贤意，天下才多恨未逢。

三代而还共传语，伯仲之间见伊吕。谁忆长吟抱膝时，自比管乐人莫许。

吁嗟文彩艳飞腾，席珍漫向时人称。未出草庐能相信，祇有徐颍川与崔博陵。

男儿有志长落落，风流千载犹如昨。君不见罗者烝然视薮泽，鹍鹏久已翔寥廓。

作者简介：尹嘉铨，字亨山，博野人。雍正乙卯举人，历官大理寺卿。有《偶然吟》。